Brygger øl på kjøkkenet

Når tre kamerater møtes for å brygge øl, kan det gå hardt ut over et nyoppusset kjøkken. Økt interesse for hjemmebrygging har skapt en bransje i vekst.

Jakob Elvsåshagen heller og Emil Fenstad følger konsentrert med. Nøyaktige mengder må til for at resultatet av ølbryggingen skal bli best mulig. Peter W. Sele

19. mai 2013 18:32 Sist oppdatert 21. juni 2013

Det er ikke cupcakes eller hjortestek som står på menyen når Jakob Elvsåshagen (39), Emil Fenstad (32) og Øyvind Tverrfjell (31) samles på hverandres kjøkken. I stedet fylles boller og kjeler med humle, gjær og malt. Først uker senere finner de ut om de har lykkes. Om ølet ble suksess.

— Det startet veldig amatørmessig. Vi kokte på kokeplaten på kjøkkenet og brukte de kjeler og kasseroller vi hadde, sier Elvsåshagen.

Det krever både konsentrasjon og nøyaktighet når man brygger øl. Noen innkjøringsfeil er det blitt.

— Vi glemte at vi hadde en kasserolle med 20 liter sukkerlake stående på platen. Den kokte over, og dermed rant det ut over hele kjøkkenet, forteller Fenstad.

At kjøkkenet var nyoppusset og sto ferdig tre dager før, hører med til historien.

- Heldigvis var de andre her også, så samboeren tok det med fatning. Det reddet meg, humrer han.

NM i hjemmebrygg

Pressekontakt Gustav Foseid i hjemmebryggerforeningen Norbrygg bekrefter at interessen er sterkt økende.

- Vi har omtrent 2500 medlemmer, og en tredjedel av disse er kommet i løpet av det siste året, forteller han.

I april gikk NM i hjemmebrygging av stabelen. Da NM ble arrangert for fem år siden, var det en vennegjeng som samlet seg. Denne gangen møtte 750 personer opp.

— Arrangementet var fulltegnet på én time, sier Foseid.

Han tror utviklingen henger sammen med en generell økt interesse for matlaging og øl.

- Når folk oppdager at de kan lage et produkt som er like godt som det de får kjøpt i butikkene og på polet, gir det stor motivasjon, sier Foseid.

Mer penger i kassen

Blant de største aktørene som selger utstyr til hjemmebrygging er Petit Agentur og Brygg selv.

Ola B. Skarland, daglig leder og eier i Petit Agentur, forteller at den økte interessen har gitt dem en omsetningsvekst på rundt 50 prosent i året de siste tre årene.

— Ja, det vokser veldig. Mange oppdager at man lager fryktelig godt øl selv.

I fjor omsatte selskapet for 9,2 millioner kroner, opp fra 6,1 millioner året før. Det gir en økning på nær 51 prosent og har sendt dem ut på jakt etter en femte ansatt.

At det har vært en oppadstigende kurve de siste årene, bekrefter også Erik Schønsee, daglig leder i Brygg selv, som ble startet i 2010. Selskapet har åtte ansatte og omsatte i fjor for 10 millioner kroner. En økning fra 2 millioner fra året før, som var det første fulle driftsåret.

- Det var en eksplosiv vekst i fjor. Den største delen av omsetningen kommer fra folk som skal brygge hjemme, sier Schønsee.

Han forteller at de i år sikter mot en omsetning på rundt 16 millioner.

— Vi har hatt en god start på året.

Mikrobryggerier sparker fra seg

Samtidig som flere tar kjøkkenet i bruk til hjemmebrygging, øker utvalget av øl fra mikrobryggerier. Det er noe de tre kameratene har visst å benytte seg av og bli inspirert av. Direktør Petter Nome i Bryggeri- og drikkevareforeningen forteller at ølsalget har falt med gjennomsnittlig 2,5 prosent i året siden 2008.

— Samtidig har et tredvetalls småbryggerier snart erobret 2 prosent av det samlede ølmarkedet. Det kan høres lite ut, men veksten er eksplosiv, sier Nome.

Investerte 5000 kroner

Det er et års tid siden de tre kameratene Emil, Jakob og Øyvind begynte å brygge sitt eget øl. Nå har de brygget øl åtte ganger, eller satt åtte batcher, som det heter på fagspråket. De forsikrer at resultatet er blitt bedre og bedre for hver gang.

Litt investeringer må til i starten, men man kan slippe unna med rundt 3000 eller fleske til med opp til over 30 000 kroner, ifølge de tre hjemmebryggerne.

- Vi har kjøpt et av de billigste bryggekarene og brukt rundt fem tusen kroner tilsammen, utenom råvarene, forteller Jakob Elvsåshagen.

For å lage en såkalt batch med øl må man ut med rundt 500 kroner til ingrediensene. Da sitter man igjen med 16-17 liter øl.

- Har dere kommersielle ambisjoner på sikt?

— Nei. Det skal ikke voldsomt mye til for å brygge for å få det ut på markedet, men vi lever godt med det som en hobby, sier Emil Fenstad.

Øyvind Tverrfjell sier at venner av dem er nysgjerrige og gjerne smaker på brygget.

- Og den siste batchen vi satte, var vi enige om at kunne vært solgt på polet, slår Elvsåshagen fast.

Jakob Elvsåshagen undersøker brygget med kritisk blikk. Desto større begeistring når det er full enighet om at dette kunne vært solgt på polet. Peter W. Sele

Fakta Ølbrygging Tradisjonell gårdsbrygging er en mer enn tusen år gammel tradisjonsom stadig er levende på landsbygda mange steder i Norge, for eksempel på Voss,Møre og i Trøndelag. Dette er gjerne alkoholsterkt, det lar seg oftest ikkeklassifisere etter internasjonale kriterier, og det er ikke meningen at detskal smake som øl fra bryggeri.Moderne hjemmebrygging begynte i USA på 80-tallet og kom tilNorge på 90-tallet.Ønsker man å brygge eget øl, kan man velge moderneekstraktbrygging. Det er en forenklet utgave av moderne maltbrygging. Enekstraktbrygger starter med et halvfabrikat (maltekstrakt), og man sparerderfor endel arbeidsoperasjoner. Ellers er disse metodene identiske. Vis mer